b'\n_START_ARTICLE_\nNariman Point\n_START_PARAGRAPH_\nNariman Point er et forretningsdistrikt (business district)  i Mumbai, India. Det er byens ledende forretningsdistrikt. P\xc3\xa5 Nariman Point ble Bandra-Kurla-komplekset bygget i 2010. F\xc3\xb8r Nariman Point ble utviklet l\xc3\xa5 byens forretningssenter i Ballard Estate, som i likhet med Nariman Point ble bygget p\xc3\xa5 land som er gjenvunnet fra sj\xc3\xb8en._NEWLINE_Nariman Point ligger p\xc3\xa5 den s\xc3\xb8rlige spissen av Mumbai-halv\xc3\xb8ya, ved enden av Marine Drive. Omr\xc3\xa5det er oppkalt etter Khursheed Framji Nariman, en kommunal politiker som hadde tatt initiativet til \xc3\xa5 utvikle omr\xc3\xa5det som en forlengelse av Back Bay-omr\xc3\xa5det. B\xc3\xa5de Back Bay og Nariman Point er bygget p\xc3\xa5 land gjenvunnet fra havet. _NEWLINE_Flere av Indias viktigste virksomheter har hovedkvarter p\xc3\xa5 Nariman Point, og til tross for \xc3\xb8konomisk tilbakegang er det fortsatt (per 2012) et av de dyrere forretningsomr\xc3\xa5dene i India, bare overg\xc3\xa5tt av Connaught Place i Delhi og (siden april 2012) Bandra-Kurla-komplekset som ogs\xc3\xa5 ligger i Mumbai.\n_START_SECTION_\nHistorie\n_START_PARAGRAPH_\nF\xc3\xb8r 1940 var omr\xc3\xa5det en del av Det arabiske hav. En av Kongresspartiets ledere, entrepren\xc3\xb8ren Khurshed Nariman (ogs\xc3\xa5 kalt Veer Nariman), fra Bombay, foreslo \xc3\xa5 t\xc3\xb8rrlegge omr\xc3\xa5det i n\xc3\xa6rheten av Churchgate. For \xc3\xa5 oppn\xc3\xa5 dette ble den grunne bukta fylt med rivningsmasse fra nedrevne g\xc3\xa5rder i byen. Det ble ogs\xc3\xa5 brukt armert betong som fyllmasse, og st\xc3\xa5let til armeringen m\xc3\xa5tte kj\xc3\xb8pes p\xc3\xa5 svarteb\xc3\xb8rs til overkurs p\xc3\xa5 grunn av den p\xc3\xa5g\xc3\xa5ende 2. verdenskrig. Ytterligere t\xc3\xb8rrlegging ble gjennomf\xc3\xb8rt p\xc3\xa5 1970-tallet og en byggeboom i dette ti\xc3\xa5ret f\xc3\xb8rte ogs\xc3\xa5 til at det ble bygd en rekke h\xc3\xb8ye kontorbygg p\xc3\xa5 Nariman Point._NEWLINE_I 2006, f\xc3\xb8r den \xc3\xb8konomiske krisen i 2007-08, var kontorlokaler p\xc3\xa5 Nariman Point syvende dyrest i verden. Men i desember 2012 hadde Nariman _NEWLINE_Point falt til 25.-plass, mens Delhis Connaught Place var det femte dyreste stedet til tross for at mange kontorer flyttet til Gurgaon og Noida. I l\xc3\xb8pet av samme periode falt Nariman Point ogs\xc3\xa5 fra det syvende til det 15. dyreste sted for kontorlokaler. \xc3\x85rsakene til nedgangen var h\xc3\xb8ye priser, lavere kvalitet, bygningenes alder og \xc3\xb8kt avstand til boligomr\xc3\xa5der; boligomr\xc3\xa5dene har forflyttet seg nordover og til forstedene. I de tre f\xc3\xb8rste kvartalene av 2012 hadde Nariman Point nesten 25\xc2\xa0% ledige kontorlokaler, sammenlignet med 18\xc2\xa0% i resten av byen.\n_START_SECTION_\n\xc3\x98konomi\n_START_PARAGRAPH_\nAir India hadde sitt hovedkvarter i Air India-bygningen i mange \xc3\xa5r._NEWLINE_P\xc3\xa5 et tidspunkt hadde All Nippon Airways sitt salgskontor i Mumbai i Oberoi-t\xc3\xa5rnet i Nariman Point.'